Kohtuasi T‑616/15

Transtec

versus

Euroopa Komisjon

EAF – AKV riigid – Cotonou leping – Kultuuriliste algatuste toetusprogramm viies Aafrika, Kariibi mere ja Vaikse ookeani piirkonna riigis (AKV riigid) – Komisjoni poolt sellele üksusele ülekantud summa, kes vastutab finantsprogrammi rakendamise eest Guinea‑Bissaus – Tagasinõudmine vastavalt finantsauditile – Nõuete tasaarvestamine – Proportsionaalsus – Alusetu rikastumine – Lepinguväline vastutus

Kokkuvõte – Üldkohtu (esimene koda) 3. juuli 2018. aasta otsus

Vt otsuse tekst. (vt punkt 46)

Liidu kohtule saab ELTL artikli 263 alusel esitada hagi üksnes siis, kui vaidlustatud akti eesmärk on tuua kaasa siduvaid õiguslikke tagajärgi, mis paigutuvad väljapoole pooli siduvat lepingulist suhet ning mis eeldavad, et institutsioon täidab talle kui haldusorganile antud avaliku võimu volitusi. Sellega seoses on akt, millega komisjon kohtuväliselt tasaarvestab võlad ja nõuded, mis tulenevad erinevatest õigussuhetest ühe ja sama isikuga, nimetatud sätte mõttes vaidlustatav õigusakt. Sellise tühistamishagi läbivaatamisel on Üldkohtu ülesanne kontrollida ühe või mitme tasaarvestamisotsuse õiguspärasust seoses tagajärgedega, milleks on vaidlusaluste summade hagejale tegelikult maksmata jätmine. Seoses selliste summade tagasinõudmisega vastavalt finantsauditile, mida komisjon on üle kandnud üksusele, kes vastutab Euroopa Arengufondi raames loodud finantsprogrammi rakendamise eest, ei kujuta tasaarvestamisotsuse tühistamise taotluse esitamine olukorras, kus hagi ese on ka selle tuvastamine, et liidul puudub hageja vastu vaidlusalune nõue, endast menetluse kuritarvitamist, kuna vaidlusaluse nõude olemasolu ei nähtu hageja ja riigisisese eelarvevahendite käsutaja vahelise teenuselepingu sõlmimise lepingulisest kontekstist, lepingutingimuste tõlgendamisest või hageja ja liidu vahel sõlmitud mis tahes rahastamiskokkuleppe sätetest. (vt punktid 58, 60, 65 ja 66)

Vt otsuse tekst. (vt punktid 75 ja 76)

Määruse nr 215/2008, mis käsitleb 10. Euroopa Arengufondi suhtes kohaldatavat finantsmäärust, artikli 63 lõikest 1 ja artikli 65 lõikest 2 nähtub, et komisjoni määratud vastutav eelarvevahendite käsutaja peab kontrollima võla olemasolu ja suurust ning sissenõutavuse tingimusi ja tal on õigus nõuet tühistada ja summat muuta. Seetõttu ei jää nõuete sissenõudmisel komisjoni kaalutlusõiguse kohaldamine kohtuliku kontrolli teostamise alt välja. Vastasel korral oleks vastutava eelarvevahendite käsutaja kaalutlusõigus tegelikkuses peaaegu suvaõigus, mis jääb liidu kohtu kontrolli alt välja. (vt punktid 110 ja 111)

Komisjon võib olla kohustatud tuvastama, et auditiaruannet arvestades on ebaproportsionaalne sellise summa tagasinõudmise otsus, mille komisjon on kandnud üle üksusele, kes vastutab Euroopa Arengufondi loodud finantsprogrammi rakendamise eest, kuna esiteks ei ole selle toetuse saaja pannud ELi rahaliste vahenditega toime pettust, ja teiseks ei ole liidu huve seoses vajadusega tagada usaldusväärse finantsjuhtimise põhimõtte järgimine selles osas märkimisväärselt mõjutatud. (vt punktid 128 ja 129)

Auditiaruanne ei ole vaidlustatav akt. Auditiaruandes üksnes tuvastatakse väidetavaid olemasolevaid nõuete eiramisi ja sellest tulenevaid nõudeid ning see ei muuda seega võlgniku õiguslikku olukorda. Komisjonil oli tema seisukohta lõplikult kindlaks määrava otsuse ettevalmistamisel alust tugineda audititulemustele üksnes tingimusel, et need tundusid talle täpsed ja põhjendatud. Selles kontekstis ei saa ta proportsionaalsuse põhimõtet silmas pidades jätta auditiaruande järelduste kohta hinnangut andmata, nagu ta on seda teinud käesolevas asjas. (vt punktid 131 ja 132)

Vt otsuse tekst. (vt punkt 145)

Vt otsuse tekst. (vt punktid 148 ja 149)

Liidu alusetule rikastumisele tugineva tagastamishagi rahuldamiseks on vaja tõendada liidu rikastumist, mis toimus ilma kehtiva aluseta, ja selle rikastumisega seotud hageja vaesumist. Kooskõlas liikmesriikidele ühiste õiguspõhimõtetega on rikastunud isikult õigus saadu tagasi nõuda juhul, kui rikastumine on toimunud õigusliku aluseta. (vt punktid 156 ja 157)

Komisjoni suhtes ei saa kohaldada selle järel, kui proportsionaalsuse põhimõtte rikkumise tõttu tühistatakse otsus nõuda tagasi summad, mida komisjon on üle kandnud üksusele, kes vastutab Euroopa Arengufondi raames loodud finantsprogrammi rakendamise eest, juhul kui tasaarvestamise otsus on tehtud kohaldatava finantsmääruse sätete alusel, liidu alusetu rikastumise põhjendusel kohustust tagastada vaidlusaluse nõude summa, mille moodustavad programmi eelarvestuse auditiaruandes tuvastatud abikõlbmatud kulutused. Siiski peab komisjon arvestama tagajärgedega, mis tulenevad tasaarvestamisotsuste tühistamisest. (vt punktid 159 ja 160)